U-I-252/07
Datum: 2007-10-10T00:00:00.000+02:00
ecli: ECLI:SI:USRS:2007:U.I.252.07
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 10.10.2007
dokument: US27814
akt: Zakon o kazenskem postopku (Uradni list RS, št. 32/07 – ur. p. b.) (ZKP), 1. odst. 276. čl. in 1. odst. 283. čl.
resitev: zavrženje
izrek: Pobuda za začetek postopka za oceno ustavnosti prvega odstavka 276. člena in prvega odstavka 283. člena Zakona o kazenskem postopku (Uradni list RS, št. 32/07 – ur. p. b.) se zavrže.
stavek: Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
odlocitev: sklep
geslo: 1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
podlaga: Člen 25.3, Zakon o Ustavnem sodišču [ZUstS]
vlagatelj: Robert Brajda, Nova Gorica
datum_vloge: 2007-09-30T22:00:00.000Z
datum_odlocitve: 2007-10-09T22:00:00.000Z

# U-I-252/07-10

10. 10. 2007

## SKLEP

Ustavno sodišče je v postopku za preizkus pobude Roberta Brajde, Nova Gorica, ki ga zastopa Gorazd Fišer, odvetnik v Ljubljani, na seji 10. oktobra 2007

sklenilo:

**Pobuda za začetek postopka za oceno ustavnosti prvega odstavka 276. člena in prvega odstavka 283. člena Zakona o kazenskem postopku (Uradni list RS, št. 32/07 – ur. p. b.) se zavrže.**

## OBRAZLOŽITEV

Pobudnik je v ustavni pritožbi, ki jo je vložil zoper sklep, s katerim je zunajobravnavni senat Okrožnega sodišča v Novi Gorici kot prepoznega zavrgel ugovor njegovega zagovornika zoper obtožnico, predlagal tudi oceno ustavnosti prvega odstavka 276. člena in prvega odstavka 283. člena Zakona o kazenskem postopku (v nadaljevanju ZKP). Zatrjuje, da je procesna ureditev, po kateri je v primeru, ko o zavrženju ugovora zoper obtožnico odloči predsednik senata, pred katerim naj bo glavna obravnava, dopustno vložiti pritožbo, zoper enako odločitev, ki jo sprejme zunajobravnavni senat pa ne, v neskladju z 22. in s 25. členom Ustave.

Po 24. členu Zakona o Ustavnem sodišču (Uradni list RS, 64/07 – ur. p. b. – v nadaljevanju ZUstS) lahko vloži pobudo vsakdo, če izkaže svoj pravni interes. Ta je podan, če predpis, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja njegovega pravnega položaja.

Pobudnikov pravni interes za začetek postopka za oceno ustavnosti izpodbijanih določb ZKP je temeljil na vloženi ustavni pritožbi, ki jo je Ustavno sodišče s sklepom št. Up-987/05 z dne 1. 10. 2007 zaradi neizčrpanosti pravnih sredstev zavrglo. Tudi če bi Ustavno sodišče ugotovilo morebitno neskladje izpodbijanih določb ZKP z Ustavo, se pobudnikov pravni položaj glede na prej navedeno ne bi mogel izboljšati. Zato je Ustavno sodišče njegovo pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Janez Čebulj ter sodnici in sodniki dr. Zvonko Fišer, dr. Franc Grad, Lojze Janko, mag. Marija Krisper Kramberger, Milojka Modrijan, dr. Ciril Ribičič in Jože Tratnik. Sklep je sprejelo soglasno.

Predsednik

dr. Janez Čebulj